શાળામાં ટોપી પહેરવી ફરજિયાત હતી પણ વિદ્યાર્થીઓ ઘણી વાર ટોપી વાળીને ખીસામાં કે દફતરમાં સ્કૂલ સુધી લઈ જતા ને વર્ગમાં પ્રવેશતાં પહેલાં પહેરી લેતા. રિસેસનો બેલ વાગે એટલે પહેલું કામ ટોપી કાઢીને બહાર દોડવાનું કરતા. લેખક નોંધે છે. 'ટોપી મને મારા પાલનપુરી સ્કૂલી જીવનની સૌથી મોટી ગુલામી લાગી છે. એક વાર હું ટોપી ભૂલી ગયો હતો તો માસ્તરે પાછો ઘેર મોકલ્યો હતો અને સ્કૂલથી ઘર અડધો-પોણો કલાક ચાલીને જવાનું હતું. એક વાર હાઈસ્કૂલના હેડમાસ્તર મિડલ સ્કૂલની વિઝિટ પર આવવાના હતા અને હું ટોપી ભૂલી ગયો હતો. મને યાદ છે, એ દિવસે મને અને અન્યને પણ ગભરાટ થઈ ગયો હતો. આખા ક્લાસમાં હું એક જ ટોપી વિનાનો હતો.'